โฮมโปร’แรงคำนวณSET50  4หุ้นมาตามโผ
&nbsp;
17 ส.ค. 2554

โพสต์ทูเดย์ — ทีพีไอโพลีนโฮมโปรฯจีเอฟพีที ม้ามืดติดโผเข้าดัชนีหุ้น 50 และ 100
นางเกศรา มัญชุศรี ผู้ช่วยผู้จัดการ กลุ่มงานการตลาด ตลาดหลักทรัพย์แห่งประเทศไทย (ตลท.) เปิดเผยว่า การคำนวณดัชนีหุ้น 50 (SET50) ในช่วง 6 เดือนสุดท้ายของปีนี้ มีหุ้นเข้าใหม่ 5 บริษัท 
ทั้งนี้ ได้แก่บริษัท กรุงเทพประกันชีวิต (BLA) บริษัท โฮม โปรดักส์ เซ็นเตอร์ (HMPRO) บริษัท อินโดรามา เวนเจอร์ส (IVL) บริษัท ทิสโก้ไฟแนนเชียล กรุ๊ป (TISCO) และบริษัท ทีพีไอ โพลีน (TPIPL) 
สำหรับหุ้นที่ติดกลุ่ม SET100 มี 9 หุ้นใหม่ ได้แก่ บริษัท กรุงเทพประกันชีวิต บริษัท โรงแรมเซ็นทรัล พลาซา (CENTEL) บริษัท จีเอฟพีที (GFPT) บริษัท กันยงอีเลคทริก (KYE) บริษัท สามารถเทลคอม (SAMTEL) บริษัท สมบูรณ์ แอ๊ดวานซ์ เทคโนโลยี (SAT) บริษัท ศรีตรังแอโกรอินดัสทรี (STA) บริษัท ทิปโก้แอสฟัลท์ (TASCO) บริษัท วนชัย กรุ๊ป (VNG) 
ด้านการซื้อขายหุ้น HMPRO และ TPIPL คึกคัก และราคาขยับขึ้นแรง โดย TPIPL บวก 7.61% ปิดที่ 9.90 บาท และ HMPRO ปิดที่ 6.80 บาท บวก 3.82% เนื่องจาก HMPRO ติดกลุ่มเข้ามาใน SET เหนือความคาดหมาย ส่วน GFPT ก็มีแรงซื้อเข้ามาจนมีมูลค่าการซื้อขายหนาแน่นกว่าที่ผ่านมา